Ongeluk eis 4 van SANW, 5 beseer | Netwerk24
Deur Ischke De Jager 03 Julie 2018 21:00
Vier lede van die Suid-Afrikaanse Nasionale Weermag (SANW) is Sondag dood in 'n ongeluk waarby 'n Samil-voertuig, wat 11 personeellede vervoer het, betrokke was.
Vyf ander het ligte beserings opgedoen en is na die Netcare St. Anne's-hospitaal in Pietermaritzburg, KwaZulu-Natal, geneem, lui 'n verklaring van die weermaghoofkantoor. Drie van hulle is Dinsdag ontslaan.
Die voorval het omstreeks 17:30 in die noordelike rigting op die N3-hoofweg plaasgevind.
Luidens die verklaring was die lede van 'n reserwemageenheid in Pietermaritzburg op pad na die Boshoek-opleidingsgebied.
Nosiviwe Mapisa-Nqakula, minister van verdediging en militêre veterane, dr. Sam Gulube, sekretaris van verdediging en militêre veterane, en genl. Solly Shoke, hoof van die SANW, het hul meegevoel met die familie, vriende en geliefdes van die oorledenes betuig, en wens die beseerdes 'n volle herstel toe.